Jackie 16 Jr Snowpant Protest
Protest Jackie 16 Jr Snowpant
Ski/board broek van het merk Protest voor meisjes in de kleur Pink Cerise. Op die spoor van, saamgestel deur Rudie van Rensburg: ’n resensie | LitNet
Suzette Kotzé-Myburgh Resensies 2017-06-20
Een van die belangrikste ontwikkelings in die Afrikaanse boekwêreld die afgelope dekade of wat is die geweldige opbloei van die speurverhaal. Dus het dit net ’n flinke uitgewer gekos om die gaping raak te sien vir ’n bundel kortverhale in dié genre. Die oudkoerantman Rudie van Rensburg was ’n goeie keuse as samesteller, aangesien hy self een van ons voorste speurverhaalskrywers is.
Volgens die voorwoord lê die fokus van die verhale by die uitpluis van ’n misdaad en die spoor wat gevolg word om die skuldige vas te trek (of nie). ’n Versamelbundel het altyd ’n storie, en ’n mens sou tog graag wou weet hoe hierdie spesifieke versameling gekies is – of die skrywers spesifiek gevra is om ’n verhaal te skryf, en ook of daar ’n groter aanbod was as net hierdie keur van veertien verhale. Hoe ook al, die bundel bied ’n heerlike kaleidoskoop van stories, met goeie afwisseling in tema en skryfstyl.
In die meeste van die verhale speel ’n speurder die hoofrol, wat seker bevestig dat die dun blou lyn ons grootste toeverlaat teen misdadigers bly, maak nie saak hoe onbeholpe of korrup dit soms daaraan toe gaan nie. Van onbeholpe gepraat, Rudie van Rensburg se komiese verhaal “Hond se gedagte” handel oor die sukkelende pogings van so ’n speurder (met die ongelukkige naam Fanus Fokker), met ’n openingsin wat volpunte verdien: “Debra Dicks is vermoor.”
Martin Steyn, alom bekend vir sy speurromans, het hom met die afgelope twee Woordfeesbundels bewys as ’n bedrewe kortverhaalskrywer. Hy lewer hier ’n aangrypende verhaal, “Sprokie vir ’n Plain-kind”, met ’n gesublimeerde pa-seun-verhouding en ’n slot wat jou tref soos ’n hou in die maag. Deborah Steinmair, eweneens bekend vir haar romans en ook met puik bydraes tot die Woordfeesbundels, se verhaal “Die nebbish” getuig van haar tipies aweregse benadering met ’n amateurspeurder vir wie “die DNS-dobbelstene nie so lekker geval het nie” – overgeset synde, hy is dom.
Nog ’n speurderstorie (en my gunsteling in die bundel) is Tertius Kapp se “Bon voyage” – kaptein Dino de Wet en sy kollega Vincent Weyers verdien sommer ’n hele boek van hul eie.
Die rubriekskrywer Johan Jack Smith sorg met “Die Goudveld-mamba” vir ’n onthoubare verhaal wat wys dat ’n breë algemene kennis vir ’n speurder net so waardevol is as vir ’n teksredakteur. Karin Brynard, nog een van ons gewikste speurskrywers, se bydrae is “Begrafnis vir ’n ongelowige”, ’n verhaal wat nes haar treffer Onse Vaders in ’n rykmansbuurt op Stellenbosch afspeel, kompleet met kolonel Vuvu Quebeka as die kookwaterspeurder.
“Norooz” deur Bettina Wyngaard, met ’n Koerdiese vryheidsvegter en ’n Interpolagent as speurspan, het ’n besonder interessante agtergrond en ’n puik slot, maar die begin word bederf deur onnoukeurige fokalisering – ek moes die eerste bladsy nog ’n keer lees om die twee karakters in dialoog van mekaar te onderskei.
Interessant genoeg handel twee van die verhale oor broers: Zirk van den Berg se uitstekende “Braaiboet” en Francois Smith se “Portapool”. Laasgenoemde is ’n fyn, gedetailleerde verhaal, maar ly aan ’n te obskure slot – in die sin van Abraham H de Vries se definisie dat die slot ook ’n sleutel moet wees wat die verhaal oopsluit.
Henry Jack Cloete se oorspronklike en grieselige “Die vlieg in die salf”, Frederick J Botha se “Vryheid” en Carien Smith se “Verslag oor ’n ring” verteenwoordig die jonger garde met verhale waarin kommunikasietegnologie en sosiale media ’n sentrale rol speel. Botha en Smith het al twee gedebuteer in die Nuwe Stories-bundels en is jong skrywers om dop te hou.
Nathan Trantraal is nie net ’n uitstaande digter en rubriekskrywer nie, maar bewys hom hier ook as kortverhaalskrywer met “Winston”. Die verhaal is ’n herbesoek aan die vroeë 1990’s en gee ’n binneblik op die skrikbewind van Mitchells Plain se stasiemoordenaar.
Die bundel sluit met “Die geval van die onsigbare moordenaar” deur Kerneels Breytenbach, ’n lekker komplekse verhaal deur ’n ervare persoon in die skryfbedryf.
Op die spoor van is nommerpas vir speurstorievrate, maar behoort ook in die smaak te val van alle liefhebbers van die kortverhaal.
Foto van Rudie van Rensburg: Brenda Veldtman